นายกรัฐมนตรี ห่วงเด็กไทย เติมเต็มโภชนาการเด็กผลักดัน “อาหารเช้าเพื่อน้อง” และปลูกฝังจิตสำนึก “รักต้นไม้”
นายธนกร วังบุญคงชนะ โฆษกประจำสำนักนายกรัฐมนตรี เผยหลังการประชุมคณะรัฐมนตรี ว่าพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้กล่าวในที่ประชุม ครม. โดยได้แสดงความห่วงใยในประเด็นที่เกี่ยวข้องกับเด็กและเยาวชน ทั้งในเรื่องโภชนาการเด็กและการปลูกจิตสำนึกในการรักต้นไม้ โดยสั่งการให้กระทรวงศึกษาธิการ ได้ริเริ่มโครงการ “อาหารเช้าเพื่อน้อง : นักเรียนอิ่มท้อง ผู้ปกครองอิ่มใจ” เพื่อให้เด็กไทยมีภาวะโภชนาการที่ดี มีความรอบรู้ด้านโภชนาการและอาหารที่ปลอดภัย ซึ่งได้มีการนำร่องในบางโรงเรียนในบางจังหวัด โดยเฉพาะจังหวัดชายแดนภาคใต้ เพิ่มเติมจากโครงการ "อาหารกลางวัน" ที่ได้ดำเนินอยู่แล้ว เพื่อคุณภาพชีวิตของนักเรียนดียิ่งขึ้น นอกจากนี้ นายกรัฐมนตรียังต้องการส่งเสริมให้เด็กนักเรียน เรียนรู้เข้าใจเรื่อง "พืช" และอยากเชิญชวนให้เด็กรักการปลูก "ต้นไม้" เพื่อสร้างความภูมิใจที่เห็นการเติบโตของต้นไม้ไปพร้อมๆ กัน